THAI จัดเที่ยวบินเคลียร์ผดส.ตกค้าง ก่อนหยุดบินชั่วคราววันนี้
THAI จัดเที่ยวบินเคลียร์ผดส.ตกค้าง ก่อนหยุดบินชั่วคราววันนี้
1 เม.ย. 2563

บริษัท การบินไทย จำกัด (มหาชน) หรือ THAI เปิดเผยว่า จากสถานการณ์การแพร่ระบาดของไวรัสโควิด-19 ที่ทวีความรุนแรงมากขึ้น หลายประเทศประกาศปิด และออกมาตรการป้องกันการแพร่ระบาด ทำให้ทุกสายการบินประกาศยกเลิกเที่ยวบิน
ประกอบกับ การบินไทย ได้ประกาศยกเลิกเที่ยวบินทั้งหมดเป็นการชั่วคราวตั้งแต่วันที่ 1 เมษายน 2563 เป็นต้นไป ทำให้มีปริมาณผู้โดยสารที่จะเดินทางกลับเป็นจำนวนมาก ทั้งผู้โดยสารจากสายการบินอื่นที่ถูกยกเลิกการเดินทาง ผู้โดยสารที่พลาดเที่ยวบินจากสายการบินอื่น และผู้โดยสารการบินไทยที่เลื่อนการเดินทางให้เร็วขึ้น
โดยการบินไทยได้จัดเที่ยวบินทยอยขนส่งผู้โดยสารได้หมดจนถึงเที่ยวบินสุดท้ายในคืนวาน (31 มีนาคม 2563) รวมทั้งขนส่งผู้โดยสารไปยังประเทศใกล้เคียงเพื่อเดินทางต่อ กรณีผู้โดยสารต่างชาติที่ไม่สามารถเดินทางเข้าประเทศของตนได้ และเพื่อเป็นการอำนวยความสะดวกและให้การดูแลผู้โดยสารจำนวนมาก จึงมีพนักงานจิตอาสาของการบินไทย ได้แก่ นักบิน และพนักงานต้อนรับบนเครื่องบินที่มีเวลาว่างจากการยกเลิกเที่ยวบิน มาร่วมปฏิบัติงาน โดยให้การดูแลช่วยเหลือ และอำนวยความสะดวกให้แก่ผู้โดยสาร ทั้งในส่วนของการบริการภาคพื้นที่สนามบิน สำนักงานขาย และ Call Center
อย่างไรก็ตาม นับเป็นอีกหนึ่งความภาคภูมิใจของการบินไทยที่ได้ดูแลผู้โดยสารทุกท่านในสถานการณ์ยากลำบากครั้งนี้ ทั้งนี้ บริษัทฯ จะกลับมาทำการบิน และให้บริการผู้โดยสารทุกท่านด้วยรอยยิ้มและไมตรีจิตของคนไทย ในฐานะสายการบินแห่งชาติอีกครั้ง เมื่อสถานการณ์การแพร่ระบาดของไวรัสโควิด-19 คลี่คลายลง